钦定古今图书集成/明伦汇编/官常典/第636卷 > 曾巩
## 钦定古今图书集成/明伦汇编/官常典/第636卷 > 曾巩

按《宋史》本传：“巩字子固，南丰人。知齐州，其治以疾奸
急盗为本。曲堤周氏拥赀雄里中，子高横纵，贼良民，
污妇女，服器上僭，力能动权豪，州县吏莫敢诘，巩取
寘于法。章丘民聚党村落间，号霸王社，椎剽夺囚，无
不如志。巩配三十一人，又属民为保伍，使讥察其出
入。有盗则鸣鼓相援，每发辄得盗。有葛友者，名在捕”
中。一日，自出《首巩》饮食冠裳之，假以骑从，辇所购金
帛随之，夸徇四境。盗闻，多出自首。巩外视章显，实欲
携贰其徒，使之不能复合也。自是外户不闭。河北发
民濬河，调及他路齐当，给夫二万。县初按籍三丁，出
夫一巩，括其隐漏，至于九而取一，省费数倍。又弛无
名渡钱，为桥以济往来。徙传舍，自长清抵博州以达
于魏，凡省六驿，人皆以为利。徙襄州、洪州，会江西岁大疫，巩命县镇亭传悉储药待求，军民不能自养者
来食息官舍，资其饮食衣衾之具，分医视诊，书其全
失多寡为殿最。师征安南，所过州为万人备。他吏暴
诛亟敛，民不堪。巩先期区处猝集，师去，市里不知。加
直龙图阁、知福州。剑将乐盗廖思，既赦罪出降，馀众
溃复合，阴相结附，旁连数州，尤桀者呼之不至，居人
慑恐。巩以计罗致之，继自归者二百辈。福多佛寺僧
刹，其富丽争欲为主守，赇请公行，巩俾其徒相推择，
识诸籍，以次补之，授帖于府庭，却其私谢，以绝左右
徼求之弊。福州无职田，岁鬻园蔬，收其直自入常三
四十万，巩曰：“太守与民争利可乎？”罢之，后至者亦不
复取也。徙明、亳、沧三州。巩负才名，久外徙，世颇谓偃
蹇不偶，一时后生辈锋出，巩视之泊如也。